**Приложение № 3а**

**Ключови индикатори за изпълнение на политиките и целеви стойности за периода 2025-2028 г.**

# на Министерство на регионалното развитие и благоустройството

# (наименование на бюджетната организация)

***2100.01.00 ПОЛИТИКА ЗА ИНТЕГРИРАНО РАЗВИТИЕ НА РЕГИОНИТЕ ЗА ПОСТИГАНЕ НА РАСТЕЖ И ПОДОБРЯВАНЕ КАЧЕСТВОТО НА ЖИЗНЕНАТА СРЕДА***

* ***Кратко описание на обхвата на областта на политиката, за която ПРБ отговаря***

Политиката в областта на интегрирано развитие на регионите, ефективно и ефикасно използване на публичните финанси и финансовите инструменти за постигане на растеж и подобряване качеството на жизнената среда е насочена към подобряване качеството на жизнената среда на българските граждани и превръщането на регионите в привлекателно място за инвестиции и бизнес, както и прилагане на целенасочени мерки за подпомагане на регионите, изоставащи с развитието си, като се отчитат специфичните им нужди и местния потенциал за развитие. Ключовите индикатори за изпълнение на политиката са в съответствие с целите на Националната програма за развитие: БЪЛГАРИЯ 2030 и в този смисъл не е необходимо да бъдат актуализирани.

Желаният резултат ще се постигне чрез интегрирани действия в различни области на развитие, насочени в един фокус – сближаване.

Сближаването има три аспекта – икономическо, социално и териториално сближаване, както и три нива – европейско – с регионите на ЕС, национално – между българските райони и вътрешно регионално – между общините в отделните райони.

Визията за развитието на политиката е тясно обвързана с мерките, определени в Приоритет 5 „Балансирано регионално развитие“ от програмата за управление на Правителството на Република България за периода 2017-2021, както и с приоритетите на министерството, съгласно стратегическите документи в областта на регионалното развитие и ефективното усвояване на ресурсите на оперативните програми.

Министърът на регионалното развитие и благоустройството, изпълнява политиката за интегрирано развитие на регионите за постигане на растеж и подобряване качеството на жизнената среда, чрез следните дирекции/главни дирекции:

***Главна дирекция „Стратегическо планиране и програми за регионално развитие“*** се стреми да създава условия за балансирано и устойчиво интегрирано развитие на регионите в България, както и превръщането им в по-привлекателни места за живеене и работа, чрез подобряване на средата за живеене и бизнес, транспортната свързаност, достъпа до публични услуги, повишаване на трудовата заетост и съхраняване на природната среда и опазване на културната им идентичност. Развитието на политиката обхваща и:

• разработване и изпълнение на система от нормативно регламентирани стратегически документи, в които са формулирани цели и приоритети за устойчиво регионално развитие, с цел постигане на интелигентен, устойчив и приобщаващ растеж и висока заетост в районите, в административно – териториалните и в териториалните единици;

• разработване и прилагане на целенасочени мерки за подпомагане развитието на регионите, изоставащи развитието си, като се отчитат специфичните им нужди и местния потенциал за развитие;

• насърчаване на регионалното и местно развитие и подобряване съгласуваността на политиката за регионално развитие с другите структуроопределящи политики.

***Дирекция „Управление на териториалното сътрудничество“*** се стреми към:

* Устойчиво развитие на трансграничните региони в подкрепа на усилията за разширено европейско сътрудничество и интеграция;
* Организиране и координация на цялостния процес при изпълнението на проектите и програмите по европейско териториално сътрудничество (вкл. програмиране, наблюдение, контрол, оценка на риска, оценка на програмите, финансово управление и др.);
* Укрепване на капацитета на структурите по програмите за европейско териториално сътрудничество, в които Република България участва.

***Дирекция „Жилищна политика“*** - по отношение на дейността, свързана с*обновяване на жилищния сграден фонд,* стремежът е към създаване на балансирана, съразмерно развиваща се и устойчива жилищна система чрез осигуряване на условия за достъп до качествени жилища (собствени или наемни), които да задоволяват нуждите на българските граждани. Дейностите по политиката са насочени към обновяване на многофамилни жилищни сгради, като с нея се цели, чрез изпълнение на мерки за енергийна ефективност, да се осигурят по-добри условия на живот за гражданите в многофамилни жилищни сгради, топлинен комфорт и по-високо качество на жизнената среда.

***Дирекция „Устройство на територията и административно – териториално устройство“***

Балансирано административно-териториално устройство, развитие и подпомагане на местното самоуправление в България, децентрализация на държавното управление, включително финансова децентрализация, насърчаване на доброто демократично управление на местно ниво в контекста на европейските принципи и стандарти, координиране на дейността по участието на българските делегации в Конгреса на местните и регионалните власти на Съвета на Европа и Комитета на регионите в Европейския съюз, разработване и изпълнение на проекти, съфинансирани от фондовете на Европейския съюз.

***Дирекция „Държавна собственост и търговски дружества“***

Управление държавната собственост и търговските дружества от системата на МРРБ.

Въз основа на подготвени от страна на Дирекция „Държавна собственост и търговски дружества“ доклади от министъра на регионалното развитие, относно проекти на Решения на Министерския съвет, касаещи имотите – държавна собственост, и приемането им от МС се осъществява и постига:

* трайно задоволяване на обществени нужди от местно значение и реализиране на отделни проекти с обществена значимост;
* задоволяване административните нужди на различни ведомства и организации на бюджетна издръжка;
* изграждането на обектите на транспортната инфраструктура, което е пряко свързано с осигуряването на съвременни модерни експлоатационни условия и подобряване стандарта на транспортното обслужване на вътрешния и международния трафик, и подобряване безопасността и сигурността на движението;

Въз основа на упражняване на правомощията и компетенциите на министъра на регионалното развитие и благоустройството в качеството му на представител на държавата, като собственик на акции и дялове в публичните предприятия с над 50 на сто държавно участие от системата на МРРБ се обезпечават:

* Благоприятни условия и възможност за ефективно и ефикасно управление и функциониране на публичните предприятия;
* Максимизиране на ползите за обществото, чрез предоставяне на качествени стоки и услуги, обект на висок обществен интерес, поддържане и следене за осигуряване на планираните приходи от дивиденти в полза на държавата, както и прилагане на мерки за максимално усвояване от предприятията на безвъзмездния финансов ресурс, предоставян чрез Структурните фондове и програми на Европейския съюз.
* ***Отговорност за разпределението на публичните разходи за политиката***
  + *Консолидирани разходи по политиката, които ПРБ разходва пряко чрез бюджета и отговаря за разпределението/разчитането на разходи по други бюджети и ССЕС;*

|  |  |  |  |  |
| --- | --- | --- | --- | --- |
| ***Област на политика (в хил. лв.)*** |  | ***Общо разходи*** | ***По бюджета на ПРБ*** | ***По други бюджети и сметки за СЕС*** |
| Политика за интегрирано развитие на регионите за постигане на растеж и подобряване качеството на жизнената среда | *Проект 2025 г.* | 2 498 323,6 | 8 477,0 | 2 489 846,6 |
| *Прогноза 2026 г.* | 2 837 010,9 | 8 561,0 | 2 828 449,9 |
| *Прогноза 2027 г.* | 1 330 903,2 | 8 561,0 | 1 322 342,2 |
| *Прогноза 2028 г.* | 1 092 292,1 | 8 561,0 | 1 083 731,1 |

***Програма „Развитие на регионите“ 2021-2027 г.***

Предвижда се ПРР 2021-2027 г. да бъде изцяло насочена към цел на политиката 5 съгласно Регламент 2021/1060 с общите разпоредби за фондовете – „Европа по-близо до гражданите чрез насърчаване на устойчивото и интегрирано развитие на градските, селските и крайбрежните райони и на местните инициативи”, а целите на оперативната програма да бъдат адресирани чрез прилагането на интегриран териториален подход: средствата по програмата ще се отпускат за финансиране на пакети с интегрирани проекти в изпълнение на приоритетите на интегрирани териториални стратегии, като в подбора на проектите ще участват съответните териториални органи. В допълнение, в рамките на ПРР 2021-2027 г. ще бъдат изпълнявани проекти от териториалните планове за справедлив преход, със средства от Фонда за справедлив преход.

**Предоставяни по програмата продукти/услуги, вкл. отчитащи приноса на ФСП:**

* Продукт/услуга: Насърчаване на регионалния туризъм чрез опазване, популяризиране и развитие на културното и природно наследство;
* Продукт/услуга: Подобряване на социалната, образователната, културната, здравната и спортната инфраструктура;
* Продукт/услуга: Повишаване на енергийната ефективност, внедряване на мерки за устойчива градска мобилност и осигуряване на качествена и безопасна околна среда;
* Продукт/услуга: Насърчаване на икономическата активност и развитие на икономически дейности чрез инвестиции в инфраструктура за бизнес и предприемачество;
* Продукт/услуга: Подобряване на свързаността и функционалните връзки между териториите чрез инвестиции в пътна инфраструктура и безопасност на движението.
* Продукт/услуга: Подкрепа за мерките, насърчаващи разработване и внедряване на нови устойчиви енергийни решения;
* Продукт/услуга: Осигуряване на възможности за плавен преход към климатично неутрална икономика във въглищните региони, базиран на квалифицирана заетост, предприемачество, социални услуги и защита;
* Продукт/услуга: Подкрепа за диверсификация на местната икономика - подкрепа за икономическата диверсификация/създаване на работни места, развитие на нови икономически сектори, създаване на нови работни места и стартиращи фирми и развитие на предприятия.

В допълнение, предвид факта, че предвиждания за изпълнение интегриран териториален подход е нова инициатива и е необходимо изграждане на капацитет за прилагането му, както по отношение на териториалните органи, които ще участват в подбора на проектите, така и на бенефициентите по програмата, се предвижда изпълнението на пътна карта за подобряване на капацитета на УО, териториалните органи (10 градски общини и 6 регионални съвети за развитие), на бенефициентите и партньорите по програмата.

***Национален план за възстановяване и устойчивост***

В рамките на Националния план за възстановяване и устойчивост (НПВУ) ГД СППРР има отговорности по подготовката и изпълнението на проект 9б „Подкрепа за устойчиво енергийно обновяване на нежилищния сграден фонд“ и на проект 25 „Екологосъобразна мобилност“ - пилотна схема за подкрепа на устойчивата градска мобилност чрез мерки за развитие на екологични, безопасни, функционални и енергийно ефективни транспортни системи“.

***Проект 9б „Подкрепа за устойчиво енергийно обновяване на нежилищния сграден фонд“***

Дейностите по този проект са пряко насочени към постигане на икономии на енергия чрез целенасочени инвестиции и устойчиво енергийно обновяване на нежилищния сграден фонд. Основните цели са насочени към подобряване на енергийните характеристики на националния сграден фонд от нежилищни сгради; достигане на клас на енергопотребление „А“ и „Б“ след прилагане на енергоспестяващи мерки при публични сгради; намаляване на разходите за енергопотребление, което ще доведе и до спестяване на публичен ресурс; подобряване на условията в помещенията за предоставяне на услуги и за работа; постигане на 30% спестяване на първична енергия за всеки обект от нежилищния сграден фонд. Проектът е структуриран в 3 основни компонента, както следва:

Компонент 1 – Публични сгради

Финансиране на мерки за устойчиво енергийно обновяване на държавни и общински сгради (в т.ч. сгради за административно обслужване, сгради за обществено обслужване в областта на културата и изкуството и сгради за спорт, както и сгради, собственост на Българска академия на науките).

Бюджет на Компонент 1 е в размер на 370,3 млн. лв. без ДДС. Допустими бенефициенти по Компонент 1 са:

* Всички общини на територията на Република България в партньорство с компетентен национален орган (областни администрации, министерства и др.) или друг партньор (собственик на сградата), съобразно спецификата и собствеността на обекта в рамките на процедура BG-RRP-4.020 „Подкрепа за устойчиво енергийно обновяване на публичен сграден фонд за административно обслужване, култура и спорт;
* Българска академия на науките (БАН) – в рамките на процедура BG-RRP-4.022 „Повишаване на енергийната ефективност в публични сгради на Българска академия на науките“.

Оценката на предложенията за изпълнение на инвестиции (ПИИ) по процедура чрез директно предоставяне на средства BG-RRP-4.022 „Повишаване на енергийната ефективност в публични сгради на Българска академия на науките“ с конкретен краен получател БАН е приключена, като с решение на Ръководителя на Структурата за наблюдение и докладване са одобрени 12 проекта. В периода м. ноември - м. декември 2023 г. са сключени 12 договора за финансиране на одобрените проекти на обща стойност на средствата от МВУ – 35,9 млн. лв.

Финализирана е оценката на ПИИ по процедура чрез подбор BG-RRP-4.020 „Подкрепа за устойчиво енергийно обновяване на публичен сграден фонд за административно обслужване, култура и спорт“ с общ бюджет 408,4 млн. лв. По процедурата са одобрени 291 предложения за изпълнение на инвестиции на територията на цялата страна (от тях за 6 предложения, кандидатите са се отказали от сключване на договор). От тях 139 предложения за административни сгради, 111 предложения за сгради за култура и 41 предложения за сгради за спорт, на обща стойност от над 408 млн. лв. от Механизма за възстановяване и устойчивост. Към настоящия момент са сключени 283 договора на стойност 454,8 млн. лв., от които 390,2 млн. лв. - средствата, отпуснати по Плана за възстановяване от Механизма за възстановяване и устойчивост и 64,1 млн. лв. - съфинансиране от страна на кандидатите. Остава да бъде сключен още 1 договор. Останалите кандидати са се отказали от сключване на договор.

Компонент 2 - Сгради в сферата на производството, търговията и услугите

Финансиране на мерки за устойчиво енергийно ефективно обновяване на сгради в сферата на производството, търговията и услугите. Допустими кандидати по Компонент 2 са микро/малки, средни и големи предприятия на територията на цялата страна.

Първоначалният максимален размер на бюджета на Компонент 2, в размер на 235,2 млн. лв. без ДДС е определен на 150,2 млн. лв. без ДДС, съгласно Допълнително споразумение № 1 към Оперативно споразумение № СПОР-18 от 16.02.2023 г. между Министерство на финансите и Министерство на регионалното развитие и благоустройството. Финализирана е оценката на ПИИ по процедура чрез подбор BG-RRP-4.021 „Подкрепа за енергийно обновяване на сгради в сферата на производството, търговията и услугите“. По процедурата са подадени 413 проекти предложения, одобрени са 318 предложения, 38 предложения са отхвърлени, а 57 проектни предложения са оттеглени от кандидатите. Общата стойност на одобрените предложения за изпълнение на инвестиции е 203,2 млн. лева, от които 113,2 млн. лв. – средства от Плана за възстановяване и устойчивост и 122,8 млн. лв. – средства от кандидатите. Към настоящия момент се извършва проверка за определяне на категорията предприятие на одобрените кандидати, както и проверка дали одобрените кандидати отговарят на условията за краен получател, като са сключени 81 договора на стойност 49,1 млн. лв., от които 23,6 лв. - средства, отпуснати от Механизма за възстановяване и устойчивост и 25,6 млн. лв. - съфинансиране от страна на кандидатите. Предстои да бъдат сключени още 237 договора с одобрените кандидати, отговарящи на условията за краен получател. Останалите кандидати са се отказали от сключване на договор.

Максималният индикативен срок за изпълнение на проекти по Компонент 1 е 30 месеца, а по компонент 2 – 24 месеца, но не по-късно от 30.06.2026 г.

Компонент 3 – Организация и управление на програмата и мерки за публичност и видимост

По компонента е предвиден ресурс в размер на 12,1 млн. лв. без ДДС. Ще се подкрепят дейности за организация, управление, оценка, контрол, мониторинг проектите, както и дейности за публичност и видимост на програмата и проектите – информационни кампании с цел популяризиране на постигнатите резултати от изпълнението на мерките за устойчиво енергийно обновяване.

***Проект 25 „Екологосъобразна мобилност“ - пилотна схема за подкрепа на устойчивата градска мобилност, чрез мерки за развитие на екологични, безопасни, функционални и енергийно ефективни транспортни системи“***

Целта на проекта е да подпомогне растежа на градовете и тяхната устойчивост, чрез изпълнение на интегрирани мерки за устойчива градска мобилност. Проектът се осъществи под формата на пилотна схема в подкрепа на реформата за устойчива градска мобилност, както и да се насърчи сформирането на партньорства, като по този начин ще се улесни подготовката и изпълнението на сходни проекти, които да бъдат финансирани със средства от Програма „Развитие на регионите“ 2021-2027 г. В рамките на пилотния проект е предвидено да бъдат доставени 68 бр. превозни средства (автобуси и/или тролейбуси) за градския и междуселищния обществен транспорт с нулеви емисии, изградени зарядни станции за тях, както и разработването на ИТС и интегрирани цифрови решения за подобряване на ефикасността и ефективността на обществения транспорт и изпълнени мерки за развитие на пешеходната и велосипедната инфраструктура.

Финансовият ресурс за схемата е 100 млн. лв., от които 97 млн. лв. са европейско финансиране (безвъзмездна помощ) по Механизма за възстановяване и устойчивост и 3 млн. лв. са средства от националния бюджет за покриване на невъзстановим за бенефициентите ДДС. Допустими бенефициенти в рамките на пилотната схема са партньорства на градски общини и оператори на обществения транспорт (вкл. междуселищен), действащи на съответната територия, като максималният индикативен срок за изпълнение на проекти е 24 месеца, но не по-късно от 30.06.2026 г. На 04.01.2024 г. е одобрен оценителният доклад от работата на оценителната комисия по процедура BG-RRP-8.013 „Екологосъобразна мобилност“. В периода м. април – м. май 2024 г. са сключени 15 договора за предоставяне на средства на крайни получатели от Механизма за възстановяване и устойчивост на обща стойност 126,2 млн. лв., от които 98,4 млн. лв. от Плана за възстановяване и 27,8 млн. лв. – собствено финансиране от кандидатите.

***Национална програма за енергийна ефективност на многофамилни жилищни сгради*** (Приета с ПМС № 18/2015 г.). Програмата се финансира със средства от държавния бюджет на Република България и представлява 100% безвъзмездна финансова помощ за собствениците в жилищните сгради за изпълнение на мерки за подобряване на енергийната ефективност на сградите. След изпълнение на енергоспестяващи мерки сградите постигат клас „С“ на ЕЕ. Програмата е в заключителен етап на изпълнение.

***Подмярка „Подкрепа за устойчиво енергийно обновяване на жилищния сграден фонд“*** Компонент 4: „Нисковъглеродна икономика“ финансирана по НПВУ в рамките на Структурата за наблюдение и докладване. Изпълнението на процедурата стартира 2023 г. и се предвижда изпълнение в два етапа: Етап I – предоставяне на 100% безвъзмездно финансиране със средства от ЕС и държавния бюджет на Р България за изпълнение на енергоспестяващи мерки; Етап II – предоставяне на 80% безвъзмездно финансиране, при осигуряване на самофинансиране от собствениците в жилищната сграда на 20% собствен принос в общата стойност на допустимите разходи за обновяване на сградите. След изпълнение на енергоспестяващи мерки сградите постигат клас „В“ на ЕЕ. Етапът на изпълнение на процедурата е сключване на договори за предоставяне на БФП.

* ***Ключови индикатори и целеви стойности (попълва се за всяка област на политика)***

**КЛЮЧОВИ ИНДИКАТОРИ ЗА ИЗПЪЛНЕНИЕ И ЦЕЛЕВИ СТОЙНОСТИ**

|  |  |  |  |  |  |  |
| --- | --- | --- | --- | --- | --- | --- |
| *Област на политика:*  Политика за интегрирано развитие на регионите за постигане на растеж и подобряване качеството на жизнената среда | **Мерна единица** | **Целева стойност** | | | | |
| **Наименование на индикатора** | ***Проект***  ***2025 г.*** | ***Прогноза***  ***2026 г.*** | ***Прогноза***  ***2027 г.*** | ***Прогноза***  ***2028 г.*** | ***Прогноза***  ***2029 г.[[1]](#footnote-1)*** |
| 1.Изпълнение на Пътна карта за реализиране на регионалната политика с цел създаване на условия за балансирано териториално развитие с изпълнение до 2025 г. при прилагане на разпоредбите на Закона за регионалното развитие | % | 100 | 10 | 20 | 20 |  |
| 2.Намаляване на дела на мигриралото население (вътрешна миграция) | % | 2,2 | 2,1 | 2,1 | 2,1 |  |
| 3.Разработване и приемане на Национална жилищна стратегия | % | 38 | 43 | 19 |  |  |
| 4. Брой подкрепени културни обекти | брой |  |  |  |  | 50 |
| 5.Население, ползващо се от мерки за защита от пожари | брой |  |  |  |  | 314 500 |
| 6.Подкрепена специализирана велосипедна инфраструктура | километри |  |  |  |  | 30 |
| 7.Изграден гранично контролно пропускателен пункт (ГКПП) | брой |  |  |  |  | 1 |
| 8.Подкрепени с безвъзмездна финансова помощ МСП | брой |  |  |  |  | 74 |
| 9.Нарастване потенциала на АТЕ за ефективно и ефикасно планиране, управление и използване на ресурсите за устойчиво местно развитие  (нарастване дела на общините, отчитащи резултати над средните за страната по показатели за финансова самостоятелност и инвестиционна активност) | % | 1,3 | 1,4 | 1,5 | 1,6 |  |
|  |  |  |  |  |  |  |

МРРБ е определено за водещо ведомство по разработването и изпълнението на Приоритет 9 „Местно развитие“ от Националната програма за развитие: БЪЛГАРИЯ 2030), съгласно приложение №2 на Решение № 33 на Министерския съвет от 20.01.2020 г. Ключовите индикатори и целеви стойности, които се изпълняват в областта на политиката отговарят на целта на приоритета, а именно оползотворяването на идентифицирания местен потенциал за развитие, както и адресиране на местните проблеми и предизвикателства и не е необходимо да бъдат актуализирани.

***Индикатор „Изпълнение на Пътна карта за реализиране на регионалната политика с цел създаване на условия за балансирано териториално развитие с изпълнение до 2025 г. при прилагане на разпоредбите на Закона за регионалното развитие“*** е свързан с работата на ГД СППРР в областта на стратегическото планиране на регионалното развитие и обхваща всички дейности, които дирекцията извършва в тази сфера. Заложените дейности за по изпълнението на Пътната карта за реализиране на регионалната политика с цел създаване на условия за балансирано териториално развитие с изпълнение до 2025 г. при прилагане на разпоредбите на Закона за регионалното развитие са изпълнени. Предвижда се дейностите да бъдат финализирани през 2025 г., като предстои разработването на нова Пътна карта с хоризонт на изпълнение 2030 г. Индикаторът отчита изпълнението на всички посочени стратегически и оперативни цели, посочени в документа.

***Индикатор „Намаляване на дела на мигриралото население (вътрешна миграция)“*** е свързан с изпълнението на ПРР 2021-2027 г. Една от основните цели на ПРР 2021-2027 г. е именно намаляване на вътрешната миграция на населението в България. Целта е делът на мигриралото население между областите в страната и по-конкретно към София и останалите големи градове да намалява, защото чрез проектите по ПРР 2021-2027 се създават условия за задържане на населението в градовете/областите. Същевременно формулировката на индикатора (дял на мигриралото население – вътрешна миграция от общия брой на населението, а не абсолютната стойност на мигриралото население) преодолява зависимостта между намалението на миграцията и общото намаляване на населението в България. Тъй като върху намалението на вътрешната миграция на населението влияят много фактори, оценката на въздействието на ПРР 2021-2027, предвидена да се проведе през периода 2021-2022 г. ще оцени приноса на програмата за изменението на този индикатор. Също така, през 2021 г. се извърши преброяване на населението в България, което даде по-изчерпателна представа за процесите на миграция в България. Текущите данни за този индикатор са публични и официални от интернет-страницата на НСИ. Към 07.09.2021 г. общия брой на населението на страната е 6 519 789 души, броя на мигриралото население вътре в страната е 395 690 души (изселени), а делът на мигриралото население (вътрешна миграция) е 6,07%.

Индикаторите отчитат изпълнението на следните стратегически и оперативни цели

*Стратегически цели*

* Създаване на условия за постигане на устойчиво интегрирано развитие на регионите и общините в страната чрез прилагане на стратегически подход и усъвършенствани правила за планиране, наблюдение и оценка, партньорство, ефективно и ефикасно управление на ресурсите;
* Икономическо сближаване в европейски, национален и вътрешнорегионален план, чрез развитие на собствения потенциал на регионите и опазване на околната среда;
* Социално сближаване и намаляване на регионалните диспропорции в социалната сфера, чрез създаване на условия за развитие и реализация на човешкия капитал;
* Балансирано териториално развитие, чрез укрепване на мрежата от градове-центрове, подобряване свързаността в регионите и качеството на средата в населените места;
* Предоставяне на възможност на регионите и хората да се справят със социалните, икономическите и екологичните последици от прехода към целите на Съюза за 2030 в областта на енергетиката и климата и към неутрална по отношение на климата икономика на Съюза до 2050 въз основа на Парижкото споразумение.

*Оперативни цели*

* Създаване на стратегическа планова и нормативна база за намаляване на междурегионалните и вътрешнорегионалните различия в нивата на икономическо, социално и териториално развитие на районите и доближаване до средните нива в ЕС;
* Повишаване качеството на живот с оглед преодоляване на отрицателните демографски тенденции и използване потенциала на градовете за балансирано развитие на цялата територия на страната;
* Повишаване на качеството на живот, социално включване, и подобряване на екологичната среда, чрез благоустрояване на физическата среда в градовете;
* Ефективно управление и изпълнение на Оперативна програма „Региони в растеж“ 2014-2020 г. и Програма „Развитие на регионите“ 2021-2027 г. в подкрепа на поставените стратегически цели за реализация на държавната политика за регионално развитие.
* Укрепване на сътрудничеството и комуникацията с партньорите от ЕС и с другите заинтересовани страни, гарантиране на прозрачност в работата и преодоляване на корупционните практики;
* Подкрепа на въглищните региони за плавен преход към неутрална по отношение на климата икономика чрез инвестиции във ВЕИ, внедряване на технологии в системи и инфраструктури за чиста енергия, съхранение на енергия, повишаване на квалификацията и уменията на работната сила, диверсификация на регионалната икономика и др.

***Индикатор „Разработване и приемане на Национална жилищна стратегия“*** изпълнява следните стратегически цели:

* Обновяване на многофамилни жилищни сгради чрез изпълнение на мерки за енергийна ефективност за осигуряване на по-добри условия на живот и по-високо качество на жизнената среда;
* Разработване на нов работещ модел на българската жилищна система, в който да бъде намерено трайно решение на основните ѝ проблеми.

***Индикатор „Нарастване потенциала на АТЕ за ефективно и ефикасно планиране, управление и използване на ресурсите за устойчиво местно развитие“*** измерва стратегическа цел „Създаване на съвременна нормативна база, подобрена междуинституционална координация и сътрудничество със заинтересованите страни, както и привличане на повече ресурси за реформиране и модернизиране на досегашните стандарти и политики в областта на административното деление и териториалното управление, децентрализацията и развитието на местното самоуправление и местната демокрация“.

***2100.02.00 ПОЛИТИКА ЗА ПОДОБРЯВАНЕ НА ИНВЕСТИЦИОННИЯ ПРОЦЕС, ПОДДЪРЖАНЕ, МОДЕРНИЗАЦИЯ И ИЗГРАЖДАНЕ НА ТЕХНИЧЕСКАТА ИНФРАСТРУКТУРА***

* ***Кратко описание на обхвата на областта на политиката, за която ПРБ отговаря***

***По отношение на Агенция „Пътна инфраструктура“***

Визията за развитието на изпълняваната от АПИ политика е тясно обвързана с водещите приоритети, посочени в регламент (ЕС) №1315/2013 на Европейския парламент и на съвета на от 11 декември 2013 година, относно насоките на Съюза за развитието на трансевропейската пътна мрежа и за отмяна на Решение № 661/2010/ЕС, последно обновен с Делегиран регламент (ЕС) 2019/254 на Комисията от 9 Ноември 2019 г., където са описани и зададени общите срокове и критерии за развитие на основната и широкообхватна (разширената) трансевропейска транспортна мрежа.

Основната цел на изпълняваната от АПИ политика е описана в Национална програма за развитие БЪЛГАРИЯ 2030, приета с протокол №67 на Министерски съвет от 02.12.2020 г., като през периода 2024-2028 г. ще продължи да бъде осигуряването на по-добра свързаност и достъпност между населените места в страната. Усилията за подобряване на съществуващата инфраструктура за автомобилен транспорт ще доведат до подобряване на условията за бизнес и търговия, като същевременно способстват и за постигането на по-високо ниво на безопасност в транспортната система на страната. Приоритетът ще има значителна роля в изпълнението на Цел 3 „Осигуряване на здравословен живот и насърчаване благосъстоянието на всички във всяка възраст“ и Цел 11 „Превръщане на градовете и селищата в приобщаващи, безопасни, адаптивни и устойчиви места за живеене“ от Целите за устойчиво развитие на ООН.

Ефективното поддържане, модернизация и развитие на транспортната инфраструктура е приоритет, включващ конкретни цели и мерки за реализирането му.

Усилията за подобряване на качеството на пътната инфраструктура в страната, както и за осигуряването на по-ефективни транспортни услуги и безопасна универсална мобилност, ще бъдат продължени от АПИ. Приоритет ще бъде навременното изграждане на Трансевропейската пътна мрежа, включително доизграждането и поддържането на изградените отсечки. От основно значение ще бъде доизграждането на магистрални пътища по най-важните направления на страната. Досега изградените магистрали се намират основно в южната част на страната, поради което завършването на магистрала „Хемус“ ще има изключително значение за развитието на икономиката на Северна България и целия транспортен сектор. Интервенции ще бъдат насочени и към подобряване на качеството на пътищата, включително общинските пътища. Ще продължат усилията за подобряване на свързаността с Румъния, чрез изграждането на нови мостови съоръжения над р. Дунав.

Освен към подобряване на качеството на наличната транспортна инфраструктура, АПИ ще продължи работата по внедряване на интелигентни транспортни системи в сектора, както и по въвеждане на цифрово предаване на информация за товарни превози, което ще допринесе за намаляване на административната тежест и подобряване на логистичните операции.

От основно значение ще бъде доизграждането на магистрални пътища по най-важните направления на страната. Досега изградените магистрали се намират основно в южната част на страната, поради което завършването на магистрала „Хемус“ ще има изключително значение за развитието на икономиката на Северна България и целия транспортен сектор. В тази връзка продължава изграждането и завършването в цялост по направлението „Видин-Ботевград“, което ще доведе до развитието на икономиката в северозападната част на страната.

Завършването на АМ „Струма“, като част от Ориент/Източно-средиземноморския коридор от основната TEN-T мрежа, предлага най-краткия маршрут за връзка между р. Дунав и Егейско море и има важна роля за връзката между България, Румъния и Гърция.

Не на последно място ще се подобрят условията и предпоставките за повишаване на пътната безопасност и опазване на околната среда. Като част от пътните артерии, автомагистралните и скоростни трасета имат голяма значение за интегрирането на Националната транспортна инфраструктура в Европейската транспортна система.

Продължаване на дейностите по доизграждане на АМ „Европа“, което ще доведе до подобряване на връзката с Република Сърбия и западните части на Балканския полуостров.

Проект от транспортната инфраструктура от взаимен интерес за Република България и Република Северна Македония е изграждането на модерно трасе по направлението Гюешево - Кюстендил - Дупница, с което ще се осигури комфортна връзка между Трансевропейски транспортен коридор „Ориент/Източно Средиземноморски“ (АМ „Струма“) и границата с Република Северна Македония при ГКПП Гюешево. Пътната отсечка ще обслужва транзитно преминаващия вътрешен и международен тежкотоварен трафик от България към Северна Македония, Албания и Адриатика и ще предостави достъп от Западна Европа към пристанищните градове Варна и Бургас. Скоростната отсечка по направлението „Гюешево – Кюстендил – Дупница“ е алтернативно трасе на път I-6 Граница Северна Македония - о.п. Кюстендил - Перник и път II-62 О.п. Кюстендил - о.п. Дупница - Самоков. В резултат на идейно проектиране, което предстои да бъде възложено, ще бъдат проучени вариантите за възможно трасе. След определянето на целесъобразно трасе от технико-икономическа и екологична гледна точка, ще бъде възложено и извършено същинското техническо проектиране. Реализацията на скоростната отсечка следва да се завърши до 2030 г., с оглед задълженията на Република България по европейските регламенти и директиви за транспортна свързаност.

По направление Пловдив - Смолян е предвидено изготвяне на прединвестиционно проучване за скоростно трасе и изработване на технически проект за изграждане на трета лента на път II-86 Асеновград – Смолян в три участъка.

Развитие при изграждането по вертикалните направления север-юг:

- Русе-Велико Търново – граница Република Гърция и Турция по направлението на основната Транс-европейска пътна мрежа;

- АМ „Черно море“ - продължаване на дейностите по проектиране и осигуряване на необходимата проектна готовност за стартиране на строителство в участъка Варна-Бургас и паралелен анализ с нейното продължаване в посока транспортна свързаност север с Република Румъния и посока юг с Република Турция. Предвижда се изграждане на ново мостово съоръжение над Варненско – Белославското езеро (алтернатива на Аспарухов мост) и тунелно преминаване през Стара планина.

- Подобряване на пресичането през Стара планина по маршрута Монтана – София чрез изграждане на тунел под прохода Петрохан.

Доизграждането на магистралните и скоростни трасета ще допринесе до затваряне на автомагистралния пръстен на Р България, респективно допълването и разширяването в хоризонтално и вертикално отношение ще доведе до подобряване на транспортната свързаност в страната и връзката със съседните държави.

Ще продължат усилията за подобряване на свързаността с Румъния, чрез изграждането на нови мостови съоръжения над р. Дунав чрез сключване на Спогодба за подобряване транспортната свързаност между двете държави.

Развитие при проектирането и изграждането на обходни/околовръстни пътища в градовете София, Пазарджик, Пловдив, Плевен, Чепеларе, Провадия, Бургас, Петрич, Плевен, Павликени.

Подобряване на свързаността и достъпността до TEN-T мрежата за товари и пътници чрез мерки, финансирани от фондовете на ЕС, чрез дейности по строителство, реконструкция и основен ремонт на първокласни, второкласни и третокласни пътища (извън Трансевропейската транспортна мрежа), които обслужват вътрешно-регионални връзки и осигуряват възможности за развитие на специфичния икономически потенциал, чрез връзка и достъп до TEN-T мрежата. Също и подобряване на съществуващата пътна инфраструктура чрез осигуряване на дейности по основен ремонт и текущо поддържане на републиканската пътна мрежа.

Освен към подобряване на качеството на наличната транспортна инфраструктура, АПИ ще продължи работата по внедряване на интелигентни транспортни системи в сектора, както и по въвеждане на цифрово предаване на информация за товарни превози, което ще допринесе за намаляване на административната тежест и подобряване на логистичните операции.

Агенция „Пътна инфраструктура“ изпълнява дейности по подобряване ефективността на въведения модел за таксуване за ползване на републиканската пътна мрежа – чрез въвеждане на смесена система: електронна винетка за леки автомобили и ТОЛ такса за изминато разстояние за тежкотоварните автомобили. В средносрочната прогноза основните дейности за изпълнение на целта са проектиране, изграждане и въвеждане на електронна система за събиране на таксите за ползване на републиканската пътна мрежа на база изминато разстояние за превозни средства с обща технически допустима максимална маса над 3,5 т. (ТОЛ) и на база време за леки автомобили с обща технически допустима максимална маса до 3,5 т. (електронна винетка). От 1 януари 2019 г. започна поетапното въвеждане на ТОЛ системата с въвеждането на т.нар. „електронна винетка“ за леките автомобили, а от 01.03.2020 г. се тарифират и товарните автомобили над 3.5 т. Развитието на политиката е свързано с дейностите по събиране на пътни такси, при прилагане на принципите „Ползвателят плаща“ и „Замърсителят плаща“. Ключова дейност в процеса е осъществяването на ефективен контрол върху ползвателите на платената пътна мрежа. През 2022 г. е актуализиран размерът на тол таксите и е определен размер за тол такси за пътища II – ри клас. С проекта на постановление на Министерския съвет се цели актуализиране на размера на таксата за изминато разстояние - тол такса за пътни превозни средства по чл. 10б, ал. 3 от ЗП. По този начин ще бъде реализирана целта относно постигане на по-справедливо разпределение на разходите за изграждане на нова и поддръжка на съществуващата пътна инфраструктура в страната в съответствие с принципите „ползвателят/замърсителят плаща“.

Агенция „Пътна инфраструктура“ изпълнява следните цели и мерки:

Въвеждане на по-справедлив модел за таксуване за ползване на републиканската пътна мрежа – чрез въвеждане на смесена система: електронна винетка за леки автомобили и тол такса за изминато разстояние за тежкотоварните автомобили

През 2020 г. e внедрeна електронна система за събиране на таксите за ползване на републиканската пътна мрежа на база изминато разстояние за превозни средства с обща технически допустима максимална маса над 3,5 т. (ТОЛ) и на база време за леки автомобили с обща технически допустима максимална маса до 3,5 т. (електронна винетка).

В прогнозата е отразено очаквано нарастване на приходите за трите години във връзка с предприети действия от АПИ за актуализиране на „Тарифа за таксите, които се събират за преминаване и ползване на републиканската пътна мрежа“. С приемането на проекта на Постановление на Министерския съвет са прецизирани текстовете на Тарифата, които уреждат заплащането на таксите по чл. 10, ал. 1 и ал. 2 от Закона за пътищата и ще бъдат актуализирани размерите на таксата на база изминато разстояние (тол такса).

Актуализирането на размера на таксата за всички пътни превозни средства с обща технически допустима максимална маса над 3,5 тона - такса за изминато разстояние (тол такса), ще окаже икономическо и социално въздействие върху групата заинтересовани страни, които са водачите на пътни превозни средства с обща технически допустима максимална маса над 3,5 тона. Също така ще бъде оказано общо – икономическо въздействие, върху сектор „Транспорт“ и върху различни участници от веригата на добавената стойност. За МРРБ и АПИ е предвидено увеличаване на приходите от пътни такси. За гражданите и бизнеса увеличаването на приходите от пътни такси ще доведе до разходване на повече средства за рехабилитация на пътищата и изграждането на нови, което ще увеличи възможността за по – бързо и по – безопасно придвижване по републиканската пътна мрежа.

С извършената промяна на тарифата освен предвиденото увеличаване на събраните приходи, се постига изпълнението и на следните цели:

Цел 1 „Актуализиране на размера на тол таксите и определяне на размер за тол такси за пътища II – ри клас“ - целта на актуализацията на размера на таксата за изминато разстояние - тол такса за пътни превозни средства по чл. 10б, ал. 3 от ЗП е постигане на по-справедливо разпределение на разходите за изграждане на нова и поддръжка на съществуващата пътна инфраструктура в страната в съответствие с принципите „ползвателят/замърсителят плаща“.

Актуализацията е съобразена с разработените от Световна банка сценарии, като по този начин се доближаваме максимално до таксите на съседните на Република България страни. На следващо място, е уеднаквен подходът към ползвателите на платената пътна мрежа в страната – за движение по второкласната пътна мрежа, включена в обхвата на републиканската пътна мрежа, освен лекотоварните ППС, пътна такса заплащат и тежкотоварните ППС.

Цел 2 „Отпадане на категоризацията на пътните превозни средства по Тарифа за таксите, които се събират за преминаване и ползване на републиканската пътна мрежа“ - с актуализацията отпада категоризацията на пътните превозни средства по Тарифа за таксите, които се събират за преминаване и ползване на републиканската пътна мрежа, което ще доведе до избягване на противоречия при прилагането ѝ.

Цел 3 „Отпадане на облекчения режим на таксуване за пътни превозни средства над 3, 5 тона, използващи като единствен източник алтернативно гориво по реда на чл. 27, ал. 2 от Тарифа за таксите, които се събират за преминаване и ползване на републиканската пътна мрежа“ – целта е отпадане на облекчения режим на таксуване за пътни превозни средства над 3, 5 тона, използващи като единствен източник алтернативно гориво по реда на чл. 27, ал. 2 от Тарифа за таксите, които се събират за преминаване и ползване на републиканската пътна мрежа. По този начин ще бъде спазен основният принцип на ЕС „ползвателят плаща“ и ще бъде увеличен основният приход от пътни такси, чието предназначение е за изграждане/рехабилитация на републиканската пътна мрежа.

Изграждането на модерна и безопасна пътна инфраструктура е основен приоритет за АПИ чрез доизграждането на магистралните и скоростни трасета, което ще допринесе до затваряне на автомагистралния пръстен на Република България, респективно допълването и разширяването в хоризонтално и вертикално отношение ще доведе до подобряване на транспортната свързаност в страната и връзката със съседните държави. Тази цел ще бъде постигната чрез реализацията на стратегически инфраструктурни проекти, като:

* АМ „Европа“ от км 32+447,20 до км 48+903“;
* Автомагистрала Европа от км 15+500 до км 48+903;
* „Обход на гр. Габрово от км 20+124,50 до км 30+673,48, включително тунел под връх Шипка“;
* АМ „Русе – Велико Търново“;
* Реконструкция и разширение на Софийски околовръстен път от км 50+500 (малко преди ул. „Ралевица“) до км 58+602 (АМ „Струма“) разделена на 3 обособени позиции ППР +СМР;
* „Автомагистрала „Русе - Велико Търново“ от пресичането с път I-3 до края на трасето (от км 76+040 до км 133+240)“ , по две обособени позиции: Обособена позиция № 1: Подучастък № 1: от км 76+040 до км 104+000 Обособена позиция № 2: Подучастък № 2: от км 104+000 до км 133+240“;
* РП II-56 "Пътен възел Скобелева майка" - Път II-86 /Югоизточен обход на Пловдив/, привеждане от проектен габарит Г10,50 към Г20 на участъкът от км 98+000 до км 102+820;
* Модернизация на път I-1 (Е79) "Видин - Ботевград" по три основни позиции, за обособена позиция 1 - Път I-1 "Видин - п.в. Макреш" от км 3+757 до км 33+400;
* "Модернизация на път I-1 (Е79) ""Видин - Ботевград"" от км 33+400 до км 102+060 (км 99+193 – километраж по проект), разделен на пет участъка;
* Път І-1 /Е-79/ Мездра – Ботевград Лот 2 от км 161+367 до км 174 +800;
* Път I-1 /E-79/ Мездра - Ботевград ЛОТ 1 от км 174+800 до км 194+122;
* Изграждане на 6 участъкa от АМ Хемус;
* Доизграждане на АМ „Хемус“ от км 222+000 до км 310+940, разделен на три участъка: Участък 9 от км 299+000 (след пътен възел „Лозница“, пресичане с път II-49 - по идеен проект) до км 310+940 (начало на участък в строителство), включително пътен възел „Буховци – юг“ (при пресичането на път I-4 с път III-5102);
* АМ „Хемус“, участък от км 310+940 до км 327+260“.

***По отношение на Дирекция за национален строителен контрол***

ДНСК контролира всички строежи на територията на Република България, действията на общинската администрация и действията на участниците в строителния процес. Извън обхвата на контролната дейност на ДНСК са специалните строежи, свързани с отбраната и сигурността на страната, които се контролират съответно от министъра на отбраната и министъра на вътрешните работи.

ДНСК се ръководи и представлява от началник, който провежда държавната политика в областта на националния строителен контрол, чиято цел е ограничаване на последствията от извършеното незаконно строителство и осъществяване на превантивен контрол за недопускане на нарушения на нормативната уредба по устройство на територията.

***По отношение на Агенция по геодезия, картография и кадастър***

Агенцията по геодезия, картография и кадастър (АГКК) изпълнява дейности в съответствие със Закона за кадастъра и имотния регистър (ЗКИР), както и геодезическите и картографски задачи, произтичащи от Закона за геодезията и картографията (ЗГК) и създаване и поддържане на специализирани карти и регистри съгласно Закона за устройството на Черноморското крайбрежие (ЗУЧК).

АГКК е държавен орган, който създава, поддържа и предоставя геодезическата, картографска и кадастрална информация в Република България, както и осигурява достъп до пространствените данни и предоставянето на услуги, свързани с тях. Кадастралната и геодезическа информация се ползва и предоставя основно за сделки с недвижими имоти, при ипотеките, за нуждите на планирането, инвестиционното проектиране, изграждането на инфраструктурни обекти, решаването на проблеми при бедствия, опазване на околната среда и други. След създаване на кадастъра за цялата територия на страната АГКК ще бъде единствения орган, който осигурява на гражданите от едно място кадастрална информация за недвижимите имоти, както в населените места, така и в земеделските земи, горите и другите видове територии.

С Постановление № 254 от 10 октомври 2019 г. за допълнение на Постановление № 181 на Министерския съвет от 2009 г. за определяне на стратегическите обекти и дейности, които са от значение за националната сигурност АГКК е обявена за стратегически обект.

АГКК е единственият държавен орган с отговорност по: създаване, поддържане и издаване на държавните топографски карти в мащаби 1:5000 и 1:10 000 за територията на страната и българската база в Антарктика; създаване и поддържане на регистър на географските имена в Република България; създаване и поддържане на Държавната нивелачна мрежа I и II клас, която установява единна система от височини за цялата територия на страната и служи за основа на всички височинни измервания, както и решаване на научно-приложни и научноизследователски задачи при определяне фигурата на Земята, вертикалните движения на земната кора, разликите в нивата на моретата и океаните, сеизмично райониране и др.; създаване и поддържане на Държавната гравиметрична мрежа, която е изходна основа за всички гравиметрични измервания и снимки за геодезически, геофизични, научни и научноизследователски цели; създаване и поддържка на регистъра на географските имена.

АГКК организира и поддържа Държавния геодезически, картографски и кадастрален фонд (Геокартфонд), който е част от Националния архивен фонд.

АГКК отговаря, съвместно с МО и МВР, за определянето и осъвременяването на Българската геодезическа система.

С изпълнение на горепосочените дейности АГКК осигурява и поддържа в национален мащаб актуални и качествени пространствени данни, съответстващи на световните и европейски стандарти, за обезпечаване нуждите на всички потребители, подобряване на инвестиционния процес и създаване на основа за устойчиво интегрирано регионално развитие.

***По отношение на дирекция „Технически правила и норми“***

Дирекция „Технически правила и норми“ (ТПН) в МРРБ отговаря за хармонизацията на техническата нормативна уредба за проектиране, изпълнение и експлоатация на строежите с правото на ЕС, осигуряването на свободното движение на строителните продукти и влагането им в строежите при осигуряване изпълнението на основните изисквания към строежите.

Дирекцията работи за осъществяването на държавна политика по разработването на технически нормативни актове в областта на обследването, проектирането, изпълнението, поддържането и разрушаването на строежите и хармонизиране на актовете с правото на Европейския съюз за създаване на условия за безопасни, енергоефективни и достъпни строежи с устойчиво използване на природните ресурси, както и за подобряване на околната среда в градовете и качеството на живот на гражданите. Дирекцията осъществява дейност в управлението на националната система за оценяване на строителните продукти и изпълнява функциите на звено за контакт относно продукти в строителството като подпомага:

* подобряването на инвестиционния климат и привличането на чуждестранни инвеститори, осигуряване на свободно движение на строителните продукти на единния европейски пазар, развитието на реален пазар на недвижими имоти, което практически е много тясно свързано с провеждане на политиката по регулиране на отрасъл строителство, с изграждането на устойчива жизнена среда в т.ч. на основните мрежи на транспортната, енергийната, водностопанската и съобщителната инфраструктура и обвързването им с тези на съседните страни и общоевропейската инфраструктурна система;
* подкрепата за фирмите, създаващи иновативни продукти чрез създаване на условия за конкурентоспособност и развитие на българския бизнес и насърчаване на инвестициите в модерни и иновативни производства, които създават нови работни места.

Дейността на дирекция ТПН е свързана с изпълнение на следните цели, заложени в програмния формат на бюджета на МРРБ за разглеждания бюджетен период:

* Разработване и управление на техническата нормативна уредба за проектиране, изпълнение и поддържане на строежите, хармонизирана с европейското техническо законодателство, в т.ч. с европейските регламенти, директиви и стандарти, свързани с удовлетворяването на основните изисквания към строежите по чл. 169, ал. 1 от Закона за устройство на територията: носимоспособност, пожарна безопасност, хигиена, здраве и околната среда, достъпност и безопасна експлоатация, защита от шум, икономия на енергия и топлосъхранение, енергийна ефективност, устойчиво използване на природните ресурси, в рамките на икономически обоснован експлоатационен срок;
* Гарантиране на устойчиво строителство на територията на Република България чрез създаване на нормативни условия за проектиране, изпълнение и поддържане на безопасни, енергоефективни и достъпни строежи (сгради и строителни съоръжения) и въвеждане и прилагане на европейските регламенти, директиви и стандарти в областта на строителството;
* Нормативна и приложна дейност в областта на пътната инфраструктура;
* Създаване на условия за свободно движение на строителните продукти на пазара за влагането им в строежите при осигуряване изпълнението на основните изисквания към строежите;
* Осигуряване и управление на система за оправомощаване и ефективен контрол върху дейността на лицата, извършващи оценяване на строителните продукти;
* Защита на националните интереси и отразяването на специфични национални условия при създаването на европейските законодателни актове, свързани със строителните продукти и създаване на национални изисквания за тяхното влагане в строежите на Република България.
* Осигуряване на актуална информация за националните изисквания към строителните продукти в зависимост от предвидената им употреба;
* Създаване на условия за влагане в строежите на строителни продукти, осигуряващи изпълнението на основните изисквания към строежите, чрез управление на националната система за оценяване на строителните продукти и определяне на национални изисквания за тяхната употреба.

Дирекция ТПН участва в заседания на Европейската комисия, свързани с хармонизиране на националното законодателство с европейското, а също така и при разработване и отчитане на национални стратегически документи за изпълнение на политики на Европейския съюз свързани с енергетика и климат, енергийна ефективност, пътна безопасност и пътно строителство, стратегически документи за хора с увреждания, цифрова реформа в строителния сектор, защита от радон и др.

Дирекция ТПН чрез отдел „Строителни продукти“ извършва административна услуга:

АУ34 (2212) – Издаване на разрешение за оценяване на строителни продукти и на разрешение за издаване на технически одобрения и оценки на строителни продукти (Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета – Глава V и Глава VII; чл. 9, ал. 2, т. 3 от Закона за техническите изисквания към продуктите (ЗТИП) ; чл. 17, ал. 1, т. 2 от Наредба № РД-02-20-1 от 5 февруари 2015 г. за условията и реда за влагане на строителни продукти в строежите на Република България)

За извършваната административна услуга се събират такси, съгласно Тарифа № 14 за таксите, които се събират в системата на МРРБ и от областните управители.

• Информация за финансиране на дейности, услуги и други форми на въздействие за сметка на средства, които се планират и разходват по други бюджети и ССЕС в рамките на КФП, но не са от отговорност на ПРБ;

• Консолидирани разходи по политиката, които ПРБ разходва пряко чрез бюджета и отговаря за разпределението/разчитането на разходи по други бюджети и ССЕС;

• Информация за финансиране на дейности, услуги и други форми на въздействие за сметка на средства, които се планират и разходват по други бюджети и ССЕС в рамките на КФП, но не са от отговорност на ПРБ.

***По отношение на дирекция „Водоснабдяване и канализация и благоустройствени дейности“***

Политиката е тясно обвързана с мерките и с приоритетите на министерството, съгласно стратегическите документи в областта на регионалното развитие, модернизация на пътната инфраструктура и водния сектор, в областта на реализацията на дейностите по благоустройството и геозащитата. Политиката, осъществявана от МРРБ се базира на принципите на приемственост, ефективност и експертност. Развитието на политиката е обвързано с дейности, касаещи подпомагане на процеса на наблюдение и контрол, свързани със стратегическото планиране на инфраструктурни проекти.

Основните дейности са:

* по изпълнението на превантивни мерки и дейности за ограничаване на свлачищата, ерозионните процеси по Дунавското крайбрежие и абразионните процеси по Черноморското крайбрежие и за предотвратяване на аварии и щети, в т.ч. дейностите по регистрирането и мониторинга на свлачищните райони в Република България се изпълнява от Министерството на регионалното развитие и благоустройството. Геозащитни мерки и дейности се изпълняват от МРРБ, от общините и областни администрации в т.ч. чрез финансовото им подпомагане чрез трансфери за проекто-проучвателни работи и строително-монтажни работи. Свлачищата, ерозията по Дунавското крайбрежие и абразията по Черноморското крайбрежие са част от общите геодинамични процеси, които представляват основни елементи на геоложката опасност на страната.
* подкрепа на общинските администрации за подобряване състоянието на общинската пътна и улична мрежи, като транспортна достъпност до и в населените мeста, които са със социална значимост, подобряват достъпа до и в населените места и социалните услуги на територията на общините, както и подобряват техническите характеристики, сигурността и безопасността на общинските пътища и улична мрежа. Нормативно възложеното актуализиране на списъка на общинските пътища и поддържане/допълване на базата данни за състоянието на включените в него пътни трасета и съоръжения към тях.
* в отрасъл „Водоснабдяване и канализация“ е да се постигне финансово, технически и екологично устойчив отрасъл, който предоставя ВиК услуги с високо качество на социално поносими цени, в съответствие с националното законодателство и европейските директиви в областта на водоснабдяването, отвеждането и пречистването на водите. В тази връзка се изпълняват дейности по реализацията на инвестиционни проекти в областта на водоснабдяването и канализацията; планиране развитието на ВиК инфраструктурата; дейности, свързани със стратегическото управлението на отрасъла.

***По отношение на дирекция „Устройство на територията и административно-териториално устройство“ (УТАТУ)***

Осигуряване на териториалното развитие, устройството на територията, административно-териториалното устройство, децентрализацията, изграждането и развитието на техническата инфраструктура и благоустрояването на урбанизираните територии (населени места и селищни образувания), в съответствие с националните стратегически документи, приоритети и програми в сферата на пространственото развитие, пътната инфраструктура, ВиК инфраструктурата и геозащитата.

* ***Отговорност за разпределението на публичните разходи за политиката***
  + *Консолидирани разходи по политиката, които ПРБ разходва пряко чрез бюджета и отговаря за разпределението/разчитането на разходи по други бюджети и ССЕС;*

|  |  |  |  |  |
| --- | --- | --- | --- | --- |
| ***Област на политика (в хил.лв.)*** |  | ***Общо разходи*** | ***По бюджета на ПРБ*** | ***По други бюджети и сметки за СЕС*** |
| Политика за подобряване на инвестиционния процес, поддържане, модернизация и изграждане на техническата инфраструктура | *Проект 2025 г.* | 3 669 003,8 | 1 034 608,5 | 2 634 395,3 |
| *Прогноза 2026 г.* | 3 179 537,0 | 1 034 038,9 | 2 145 498,1 |
| *Прогноза 2027 г.* | 3 577 596,7 | 1 034 272,5 | 2 543 324,2 |
| *Прогноза 2028 г.* | 5 132 962,7 | 1 034 626,6 | 4 098 336,1 |

* ***Ключови индикатори и целеви стойности (попълва се за всяка област на политика)***

**КЛЮЧОВИ ИНДИКАТОРИ ЗА ИЗПЪЛНЕНИЕ И ЦЕЛЕВИ СТОЙНОСТИ**

|  |  |  |  |  |  |
| --- | --- | --- | --- | --- | --- |
| *Област на политика:*  Политика за подобряване на инвестиционния процес, поддържане, модернизация и изграждане на техническата инфраструктура | **Мерна единица** | **Целева стойност** | | |  |
| **Наименование на индикатора** | ***Проект***  ***2025 г.*** | ***Прогноза***  ***2026 г.*** | ***Прогноза***  ***2027 г.*** | ***Прогноза***   1. ***г.*** |
| 1.„Подобряване условията на жизнената среда в сградите чрез контрол, осъществяван от ДНСК, гарантиращ безопасно и здравословно обитаване при въвеждане в експлоатация на строежи от I, II и III категория,“ | % | 100 | 100 | 100 | 100 |
| 2. Гарантиране спазването на нормативните изисквания за сигурност, устойчивост, безопасност и достъпност на строежите чрез повишен контрол върху инвестиционния процес в строителството и действията на общинската администрация | % | Min. (1) | Min. (1) | Min. (1) | Min. (1) |
| 3. Предоставени услуги от геодезически топографски и кадастрални данни | млн. бр. | 3 | 3 | 3 | 3 |
| 4. Поддържане на валидни сертификати, издадени на производители на строителни продукти, от лица за оценяване на строителни продукти | брой | 800 | 2000 | 1500 | 1500 |
| 5. Участия в заседания на европейско и национално ниво за хармонизиране на националното законодателство с европейското и/или в разработването или отчитането на национални стратегически документи за изпълнение на политики на Европейския съюз | брой | 5 | 5 | 5 | 5 |
| 6. Поддържане на регулаторна база от технически нормативни актове за обследване, проектиране, изграждане и поддържане на строежите | брой | 75 | 75 | 75 | 75 |
| 1. Контролирана свлачищна територия | ха | 1000 | 1000 | 1000 | 1000 |
| 1. Решения на Министерския съвет за изменения и допълнения на списък на общинските пътища | бр. | 1 | 1 | 1 | 1 |
| 1. Завършен благоустройствен обект (участък от общинската пътна или улична мрежи) | бр. | 21 | - | - | - |
| 1. Подобряване качеството на предоставяната услуга „Водоснабдяване и канализация“, чрез увеличаване броя на жителите, на които се предоставя питейна вода с подобрени качествени показатели и/или на които се осигурява непрекъснатост на водоснабдяването и/или на които се предоставя подобрена услуга отвеждане и пречистване на отпадъчните води | бр. жители | 18 000 | 10 000 | 85 000 | 25 000 |
| 1. Обезпечаване на територията на страната с общи устройствени планове. (нарастване на броя на общините с действащи общи устройствени планове) | % | 30 | 25 | 5 | 5 |
| 12. Рехабилитирани и новоизградени участъци | Км. | 288,058 | 286,83 | 237,72 | 334,892 |
| 13 . Текущ ремонт и поддържане на РПМ | Км. | 19 968,434 | 19 968,434 | 19968,434 | 19968,434 |
| 14. Брой подадени електронни винетки | Бр. | 6 300 000 | 6 300 000 | 6 300 000 | 6 300 000 |

***Индикатор „Подобряване условията на жизнената среда в сградите чрез контрол, осъществяван от ДНСК, гарантиращ безопасно и здравословно обитаване при въвеждане в експлоатация на строежи от I, II и III категория“* -** целева стойност 100%, представлява съотношение между издадените Разрешения за ползване и постъпилите заявления за издаване на Разрешения за ползване, за които е назначена ДПК.

Строежите от първа, втора и трета категория се въвеждат в експлоатация, съгласно разпоредбата на чл.177, ал.2 ЗУТ, въз основа на разрешение за ползване, издадено от органите на ДНСК. Ползата от дадената политика се изразява в недопускане въвеждането в експлоатация на строежи от първа, втора и трета категория, изпълнени в нарушение на изискванията на чл.169, ал.1, ал.2 и ал.3 от ЗУТ, със строителни продукти несъответстващи на съществените изисквания към строежите, без да е упражняван строителен надзор, в нарушение предвижданията на ПУП и др. Изпълнението на строежи, гарантиращи безопасни и здравословни условия в икономически обоснован експлоатационен срок са гаранция за подобряване условията на жизнената среда в сградите.

***Индикатор „Гарантиране спазването на нормативните изисквания за сигурност, устойчивост, безопасност и достъпност на строежите чрез повишен контрол върху инвестиционния процес в строителството и действията на общинската администрация“.***

Изпълнението на целта ще се изчислява като съотношение между броя на издадените административни актове в резултат на осъществен контрол и броя на извършените проверки на строежи и издадени строителни книжа. Резултатът трябва да клони към min . (1)

ДНСК контролира всички строежи на територията на Република България, действията на общинската администрация и действията на участниците в строителния процес. ДНСК упражнява контрол по спазването на Закона за устройство на територията (ЗУТ) и на нормативните актове по прилагането му при проектирането и строителството, в т.ч. влагането на качествени строителни материали и изделия с оглед осигуряване на сигурността, безопасността, достъпността и другите нормативни изисквания към строежите. Спирането и премахването на незаконни строежи и забрана ползването на строежи, които не са въведени в експлоатация по нормативно установения ред за строежи от първа, втора и трета категория се извършва от ДНСК. Целта на политиката по регулиране и контрол върху проектирането и строителството е да се осигури изпълнение на строежи, гарантиращи безопасни и здравословни условия в икономически обоснован експлоатационен срок.

***Индикатор „Предоставени услуги от геодезически топографски и кадастрални данни“*** отразява извършените за нуждите на ведомства, общини, физически и юридическите лица справки и услуги при условия и по ред, определени в ЗКИР, ЗГК и Тарифа № 14 за таксите, които се събират в системата на Министерството на регионалното развитие и благоустройството и от областните управители. Индикаторът изпълнява стратегическа цел „Създаване, поддържане и развитие на геоинформационна система, хармонизирана с директивите на Европейския съюз за пространствена информация за управление на масивите от геодезически, топографски, кадастрални данни, в т.ч. данните от Геокартфонд и от регистъра на географските имена и предоставяне на висококачествени услуги на потребителите.“

***Индикатор „Поддържане на валидни сертификати, издадени на производители на строителни продукти, от лица за оценяване на строителни продукти“*** измерва постигането на стратегическа цел „Създаване на условия за свободно движение на строителните продукти на пазара за влагането им в строежите при осигуряване изпълнението на основните изисквания към строежите“ и се допринася с изпълнението на оперативна цел „Осигуряване и управление на система за оправомощаване и ефективен контрол върху дейността на лицата, извършващи оценяване на строителните продукти“

***Индикатор „Участия в заседания на европейско и национално ниво за хармонизиране на националното законодателство с европейското и/или в разработването или отчитането на национални стратегически документи за изпълнение на политики на Европейския съюз“*** измерва стратегическа цел „Гарантиране на устойчиво строителство на територията на Република България чрез създаване на нормативни условия за проектиране, изпълнение и поддържане на безопасни, енергоефективни и достъпни строежи (сгради и строителни съоръжения) и въвеждане и прилагане на европейските регламенти, директиви и стандарти в областта на строителството“ и се допринася с изпълнението на оперативна цел „Защита на националните интереси и отразяването на специфични национални условия при създаването на европейските законодателни актове, свързани със строителните продукти и създаване на национални изисквания за тяхното влагане в строежите на Република България“ и оперативна цел „Създаване и управление на техническата нормативна уредба за проектиране, изпълнение и поддържане на строежите, хармонизирана с европейското техническо законодателство, в т.ч. с европейските регламенти, директиви и стандарти, свързани с удовлетворяването на основните изисквания към строежите по чл. 169 от Закона за устройство на територията: носимоспособност, пожарна безопасност, хигиена, здраве и околната среда, достъпност и безопасна експлоатация, защита от шум, икономия на енергия и топлосъхранение, устойчиво използване на природните ресурси, в рамките на икономически обоснован експлоатационен срок“.

***Индикатор „Поддържане на регулаторна база от технически нормативни актове за обследване, проектиране, изграждане и поддържане на строежите“*** измерва постигането на оперативна цел „Разработване и управление на техническата нормативна уредба за проектиране, изпълнение и поддържане на строежите, хармонизирана с европейското техническо законодателство, в т.ч. с европейските регламенти, директиви и стандарти, свързани с удовлетворяването на основните изисквания към строежите по чл. 169, ал. 1 от Закона за устройство на територията: носимоспособност, пожарна безопасност, хигиена, здраве и околната среда, достъпност и безопасна експлоатация, защита от шум, икономия на енергия и топлосъхранение, енергийна ефективност, устойчиво използване на природните ресурси, в рамките на икономически обоснован експлоатационен срок“, и допринася за изпълнението на стратегическа цел „Гарантиране на устойчиво строителство на територията на Република България чрез създаване на нормативни условия за проектиране, изпълнение и поддържане на безопасни, енергоефективни и достъпни строежи (сгради и строителни съоръжения) и въвеждане и прилагане на европейските регламенти, директиви и стандарти в областта на строителството“.

***Индикатор „Контролирана свлачищна територия“*** – индикаторът отразява площта в хектари (ха), предвидена за мониторинг и режимни изследвания на свлачищните райони на територията на страната, включващи измервания на контролно-измервателни системи в свлачища. Индикаторът се отнася към стратегическа цел „Превенция и ограничаване на свлачищните процеси на територията на страната и на ерозионните и абразионните процеси по Дунавското и Черноморското крайбрежие“.

***Индикатор „Решения на Министерския съвет за изменения и допълнения на списъка на общинските пътища“*** е на база предложения на общините за включване на нови пътни трасета или изменения на трасета в списъка на общинските пътища, одобрени и приети от Министерския съвет. Индикаторът се отнася към стратегическа цел „Нормативна и приложна дейност в областта на пътната инфраструктура“.

***Индикатор „Завършен благоустройствен пътен обект/подобрена жизнена среда“*** е на база издадено Разрешение за ползване/Удостоверение за въвеждане в експлоатация. Индикаторът се отнася към стратегическа цел „Качествено транспортно обслужване по местни пътища; Подобряване на качеството на жизнената среда“.

***Индикатор „Обезпечаване на територията на страната с общи устройствени планове“*** изпълнява стратегическа цел „Гарантиране на устойчиво развитие на територията на Република България като национално богатство, създаване на благоприятни условия за устойчиво и балансирано икономическо развитие, изграждане, ползване и опазване на хармонична и достъпна среда за живеене, труд и отдих, опазване на околната среда и културно-историческото наследство“.

1. Целевите стойности са определени в одобрените от ЕК програмни документи за целия период на изпълнение на програмите. [↑](#footnote-ref-1)